Gelukkige Lewis glip by agterdeur inDie Britse Lewis Hamilton vier sy tweede plek by vanjaar se Formule Een-Grand Prix. (Foto: Bryn Lennon / POOL / AFP) Wanneer die geluk aan ŉ sportman se kant is, moet hy dit met albei hande aangryp. Net soos Lewis Hamilton dit Sondagmiddag in die Emilia Romagna Formule Een-Grand Prix op Imola in Italië gedoen het. Die Grand Prix is deur Max Verstappen (Red Bull) gewen, met Hamilton (Mercedes) tweede, Lando Norris (McLaren) derde, gevolg deur die twee Ferrari’s van Charles Leclerc en Carlos Sainz en Daniel Ricciardo (McLaren) sesde. Dit was geen geheim nie dat daar drama op die nat baan sou wees, maar niemand kon die drama wat gevolg het, voorsien nie. Byna halfpad deur die resies het Hamilton (Mercedes) van die baan af gery toe hy Norris wou verbysteek en teen ŉ veiligheidsmuur beland het. Hy het meer as ŉ minuut verloor, sy voorste drukvlerk was beskadig en daar was bitter min kans dat hy ŉ podiumplek sou kon losjaag. Maar skaars ŉ rondte later is die ren gestop nadat Russell (Williams) en Valtteri Bottas (Mercedes) in ŉ ongeluk betrokke was en die rooi vlag gewaai is met wrakstukke op die baan. Russell was briesend en het Bottas gekonfronteer, waarop Bottas sy middelvinger voor Russell gewaai het. Die ongeluk en voorval gaan nou deur die renbeamptes ondersoek word. Maar dit het ook beteken dat die motors in die kuipe herstel kon word. Na ŉ lang onderbreking is die ren voortgesit. Verstappen het agter die veiligheidsmotor van die baan gery en daar was ŉ paar benoude oomblikke. Hamilton was agtste, maar met die geluk aan sy kant, het hy by die agterdeur ingeglip en sy plek oopbaklei om tweede te eindig. Dit was die 600ste podiumplek vir ŉ Britse jaer in Formule Een en ook die eerste keer dat twee Britse jaers (Hamilton en Norris) sedert die Chinese Grand Prix in 2012 saam op die podium kon staan. Hamilton, wat die bonuspunt vir die vinnigste rondte ingesamel het, is nou net een punt (44) voor Verstappen (43) op die kampioenskapspuntelys, gevolg deur Norris (27), Leclerc (24), Bottas (16) en Sainz en Ricciardo (albei 14). * Die volgende ren is die Portugese Grand Prix op 2 Mei op die Algarve-renbaan.